text: Barcelona recupera durant el primer semestre de 2021 el pols de l'activitat audiovisual a la ciutat | Premsa Institut de Cultura de Barcelona - ICUB
  Barcelona recupera durant el primer semestre de 2021 el pols de l'activitat audiovisual a la ciutat
  Nota de premsa — 2 octubre 2021 09:55
  Fins al 30 de juny, la Barcelona Film Commission ja ha col·laborat en un total de 439 produccions audiovisuals, en comparació amb les 509 i 490 registrades durant els exercicis 2019 i 2020, respectivament
  Les estimacions preveuen que a finals d'any s'hauran rodat un total de 20 produccions que superaran els 45 milions d'euros i hauran generat prop de 17.000 contractacions que contribueixen directament al desenvolupament de la ciutat
  La Barcelona Film Commission publica una Guia de Bones Pràctiques en els Rodatges en línia amb els objectius que marca l'Agenda 2030, sent la primera experiència d'aquestes característiques que s'impulsa a Catalunya
  Malgrat l'impacte que ha tingut la crisi sanitària de la covid-19 en el sector audiovisual, Barcelona recupera el pols i l'activitat amb uns indicadors que tornen a la normalitat prepandèmica. La tendència de les dades recollides al llarg del primer semestre de l'any per part de la Barcelona Film Commission (BFC) indiquen que els rodatges van en augment i situen l'activitat a indicadors similars als de 2019. Durant el primer semestre de 2021, la BCF va participar en l'assessorament i la tramitació de permisos de 439 produccions, en comparació amb les 509 registrades durant tot el 2019, o les 490 de 2020.
  L'afectació de la crisi sanitària en l'àmbit de les filmacions a la ciutat no ha tingut la mateixa intensitat en les de caire comercial (o publicitàries) que en les culturals, on hi intervé la BFC. Les xifres indiquen que la disminució del total de rodatges l'any 2020 respecte l'any 2019 va ser de 765, que suposa el 27,97% de la suma de produccions. Per tipus d'activitat, els rodatges publicitaris van disminuir un 41,76% respecte l'any 2019; mentre que per als culturals la reducció ha estat del 3,32% per al mateix període.
  Respecte de la participació de la BFC sobre el conjunt de rodatges a la ciutat, l'any 2019, va ser del 18,72%. En canvi en l'any 2020, malgrat les restriccions i suspensió dels rodatges, la seva participació va ser del 25,12% en el total de filmacions.
  Augment en el suport al sector audiovisual
  Des de l'Ajuntament de Barcelona s'ha treballat tota una línia de suport econòmic específic al sector per tal de reactivar i alhora pal·liar els efectes de la pandèmia. A la convocatòria general de subvencions, per a projectes en l'àmbit del cinema i l'audiovisual, festivals de cinema, mostres i programacions que signifiquin una millora en la programació i l'oferta de cinema i audiovisual de la ciutat, l'any 2020 es van atorgar un total de 545.750€ a 37 projectes, mentre que el 2019 van ser 548.500€ per a 39 projectes.
  Des de l'Institut de Cultura també es va convocar una subvenció extraordinària de 200.000€ per adaptar als requisits sanitaris els espais culturals, entre els quals es contemplaven les sales de cinema, que el 2020 van rebre un total de 38.495,6€ per aquest concepte. En paral·lel, una convocatòria extraordinària per pal·liar els efectes de la covid-19, va destinar a les sales de cinema 50.220€ addicionals.
  EVOLUCIÓ DE LES PRODUCCIONS ANUALS
  PRODUCCIONS 2019 2020 2021*
  TOTAL 2.732 1970 1.610
  BFC 509 490 439
  (*) fins a 30 de juny 2021 i només dades de la OIT (Oficina d'informació i tràmits)
  VOLUM DE PRODUCCIONS PUBLICITÀRIES I CULTURALS
  Publicitat 893 520 443
  Produccions culturals 1.839 1.450 1.167
  TOTAL 2.732 1.970 1.610
  (*) fins a 30 de juny 2021
  TIPOLOGIA DE LES PRODUCCIONS
  Sobre les tipologies de produccions culturals que es realitzen a Barcelona, les més nombroses han estat els llargmetratges i sèries de ficció, seguides de les d'audiovisuals amb finalitat artística, com per exemple els vídeo clips musicals, els vídeo-arts o audiovisuals específics. Aquest fet està relacionat amb la procedència dels rodatges, sent majoria les produccions catalanes seguides de les espanyoles i internacionals, aspecte que s'ha accentuat amb la pandèmia.
  Foto + film 893 520 443
  Audiovisual de ficció i dramàtics 370 271 295
  Documentals 154 128 108
  TV (programes i reportatges) 368 340 141
  Audiovisual amb finalitat artística 227 214 203
  Corporatiu/institucional/privat 351 165 67
  Estudiants 277 170 138
  Altres 106 149 215
  Subtotal culturals 1.841 1.450 1.167
  Barcelona, un plató que es projecta al món
  Pel que fa a la procedència de les produccions ateses per la Barcelona Film Commission fins al 30 de juny de 2021, destacar que per continents, durant el primer semestre de 2021 s'havien registrat 435 d'Europa, 3 d'Amèrica i 1 d'Àfrica. Pel que fa al grau d'internacionalització de la producció, 395 són de Catalunya, 23 d'Espanya i 21 internacionals.
  TOTAL FILMACIONS A BCN 2.732 1.970 1.610
  Intervenció BFC 509 490 439
  Internacionals 229 80 21
  LLARGMETRATGES I SÈRIES
  Pel que fa a la presència a les grans plataformes, el 2021 s'han rodat un total de 5 produccions.
  Llargmetratges 47 36 12
  Sèries 21 15 14
  TOTAL 68 41 26
  Barcelona, un plató que contribueix al desenvolupament de la ciutat
  Entre els mesos de gener a juny de 2021, 10 produccions van acabar els seus respectius rodatges i 5 més estaven pendents de finalització. Aquestes 10 produccions han deixat a la ciutat prop de 22 milions d'euros i més de 9.000 jornades de treball.
  Pel que fa a la tipologia, 4 són sèries TV, 4 llargmetratges de ficció, 1 minisèrie i 1 publi-reportatge. Segons l'origen de la producció: 6 provenen de Catalunya, 1 de Catalunya i França, 1 d'Espanya i 2 dels Estats Units.
  CONCEPTES CONTRACTES PRESSUPOST
  Guió i música 1.165.000,00€
  Personal artístic 7.949 2.242.106,00€
  424 1.883.180,77€
  Equip Tècnic 786 7.850.100,00€
  Escenografia i vestuari 2.647.568,00€
  Localitzacions 640.221,25€
  Maquinària de rodatges i transport 2.245.525,00€
  Hotels i alimentació 867.152,00€
  Postproducció 1.308.088,00€
  Altres (Oficina de producció, lloguers) 880.789,00€
  Còpies, publicitat, contingències despeses generals 265.000,00€
  TOTAL A BCN 9.159 21.994.730,02 €
  S'estima finalitzar l'any amb un total de 20 produccions que superaran els 45 milions d'euros i les 17.000 contractacions.
  La Barcelona Film Commission impulsa una guia de Bones Pràctiques en els rodatges
  L'impuls dels objectius de desenvolupament sostenible (ODS) que marquen l'Agenda 2030 de Nacions Unides reforcen la trajectòria consolidada de Barcelona en la planificació estratègica participativa, tant en l'àmbit de la sostenibilitat ambiental com en el de la inclusió social, així com la seva vocació internacionalista.
  En el marc de les polítiques audiovisuals municipals, l'Institut de Cultura de Barcelona (ICUB) a través de la Barcelona Film Commission (BFC) ha estat repensant en el darrer any les filmacions a la ciutat considerant l'evolució de la producció audiovisual actual, els models d'intervenció en altres ciutats i les demandes del sector. En aquest sentit, la BFC està en evolució per passar d'informar, orientar, prestar suport a la tramitació els permisos de les filmacions, a facilitar serveis a les productores que les permeti reduir les externalitats negatives derivades dels rodatges incrementant el respecte pel medi ambient i les persones.
  En aquest context, considerant que la sostenibilitat pot impulsar el nou model de gestió de les filmacions a Barcelona, la Barcelona Film Commission ha definit un conjunt de mesures de sostenibilitat, a través d'una guia de bones pràctiques mediambientals i socials que cal considerar en els rodatges, alineades amb el compromís de la ciutat amb la sostenibilitat, fent especial èmfasi en:
  Consum de materials, energia i aigua
  Tots aquests factors s'analitzen i es descriuen per a cada fase dels rodatges i també per a cada tipologia segons el grau de complexitat o magnitud de la filmació. La guia vol ser la carta de presentació dels rodatges a la ciutat i conté la síntesi dels principals elements de canvi necessaris perquè el sector s'adhereixi a aquesta causa comuna.
  El document es pot descarregar des del web de la Barcelona Film Commission i de la Catalunya Film Commission i és consultable a través d'aquest enllaç: https://www.bcncatfilmcommission.com/
  El programa Pantalla Barcelona es consolida als barris i recupera el públic perdut per la pandèmia
  Pantalla Barcelona és un Programa d'exhibició audiovisual nascut el 2017 amb l'objectiu d'impulsar el cinema de proximitat i promoure experiències cinematogràfiques als diferents barris com a forma de relacionar la cultura audiovisual amb la comunitat. Sota la premissa específica que les produccions havien de ser rodades, produïdes, realitzades o relacionades amb temàtiques de la ciutat de Barcelona, el programa té l'objectiu de promoure el talent local.
  Es va iniciar amb un cicle per any i des l'any 2019 ja se'n realitzen dos, a la tardor i a l'estiu.
  CICLES Centres Cívics* Nombre films Sessions Assistents
  Estiu 2019 5 8 12 1.569
  Tardor 2019 7 9 33 1.114
  Estiu 2020 Cicle programat però no realitzat a causa de la pandèmia de la COVID-19
  Tardor 2020** 10 31 59 769
  Estiu 2021** 11 5 21 1.569
  total 14 53 125 4.2021
  (*) Els Centres cívics que han participat en el procés d'evolució del Programa han estat: Ateneu Fort Pienc, Can Clariana Cultural, Patí Llimona, Can Basté, Can Felipa, Casa Groga, Sagrera, CC Trias i Peitx, Vil·la Florida, Zona Nord, Auditori de Sant Martí, Casal de barri Torre Baró, Cotxeres de Sants i La Sedeta
  (**) Restriccions d'aforament
  La Programació de cada cicle es realitza amb la participació de diversos agents: l'Acadèmia de Cinema Català, Catalunya Film Festivals, Direcció de Ciutat Educadora i Cultura als barris a través del Programa Districte Cultural i la Barcelona Film Commission. L'Acadèmia del Cinema i la Catalunya Film Festivals col·laboren en la selecció dels curts i llargs que formen part de la programació.
  La col·laboració amb la Catalunya Film Festivals ha permès establir un vincle amb els festivals de la ciutat com per exemple el D'A Film Festival, L'Alternativa Festival de Cinema Independent de Barcelona, El dia més curt, fins i tot el Festival Internacional de Cinema i Discapacitat de Barcelona i Mecal Festival Internacional de Curtmetratges i Animació de Barcelona.